Aa des Räal schmeckt sauguad. Leida is gråd ea in de bissl flachan Gai (aiso Niadabayern / Obabayern im Tertiären Hügelland) in de letztn Jåhr recht seitn worn. Im Allgäu, direktn Åipnvorland und im Wåid schauds då ganz andas aus. S echte Rääl schaut vo da Farb her aus åis wia a resche Semme, vielleicht a Idee dunkla. Bei de kloana kost no ned so recht deitlich untascheidn wo da Huat und wo da Stui is, weil då da Huat no nåch om gwöibt is. Erst ab a na gwissn Gräss stülpt se da Huat um und schaugt aus åis wia a Trichta. De Lamellen san genauso gäib wia da ganze Schwàmmerl und gengan vom Huatrand åbi an Stui entlang, biss inanand übagäht. Ausgwachsn håd a ungefähr bis 5 Zanitmäta in da Hähng.